През осмата си сесия 41-то Народно събрание е приело 33 закона, 71 решения и 2 декларации, показва справка за законодателната дейност и парламентарния контрол на 41-то Народно събрание за периода от 11 януари до 12 април 2012 г.
През Осмата си сесия 41-то Народно събрание е приело 33 закона, 71 решения и две декларации. Това сочи справка, подготвена от парламентарния пресцентър и правна дирекция на Народното събрание.
По време на сесията от 11 януари до 12 април 2012 г. в парламента са постъпили общо 86 законопроекта, като на 34 вносител е Министерският съвет. През сесията са внесени 84 проекторешения, като 72 от тях са предложени от народни представители. Парламентът е имал 41 пленарни заседания.
През Осмата си сесия на 41-то Народно събрание парламентарен контрол е проведен в 13 заседания. Министрите са отговаряли на депутатски въпроси и питания 49 часа и 45 минути.
През сесията са отправени 503 въпроса и 84 питания, отговорено е на 349 въпроса и на 33 питания, проведени са 4 разисквания по питания.
През Осмата сесия от ПГ на ПП ГЕРБ са задали 18 въпроса и са отправили едно питание, от ПГ на Коалиция за България – 291 въпроса и 67 питания, от ПГ на ДПС – 16 въпроса и едно питание. От ПГ „Синята коалиция” са отправили 92 въпроса и 7 питания, от ПГ на АТАКА – 63 въпроса и 2 питания, а независимите народни представители – 18 въпроса и 5 питания.
Сред министрите, участвали най-често в парламентарния контрол, са министърът на земеделието и храните Мирослав Найденов /отговорил на 52 въпроса и 2 питания/, вицепремиерът и министър на финансите Симеон Дянков /43 въпроса и 9 питания/, вицепремиерът и министър на вътрешните работи Цветан Цветанов /35 въпроса и едно питане/, министърът на регионалното развитие и благоустройството Лиляна Павлова /31 въпроса и 5 питания/, министърът на правосъдието Диана Ковачева /20 въпроса/. Бившият министър на здравеопазването Стефан Константинов е отговорил по време на сесията на 16 въпроса, а приемникът му Десислава Атанасова – на 12 въпроса. Министърът на икономиката, енергетиката и туризма Трайчо Трайков е отговорил на 25 въпроса и едно питане, а наследникът му Делян Добрев – на 13 въпроса и 3 питания.
Сред депутатите, задали най-много въпроси и питания през тази сесия, са: Димчо Михалевски – 26 въпроса и 14 питания; Димитър Горов – 39 въпроса; Мая Манолова – 26 въпроса и 4 питания; Корнелия Нинова – 19 въпроса и 10 питания, Иван Николаев Иванов – 22 въпроса и 4 питания; Антон Кутев – 18 въпроса и 8 питания.